Wetenskaplikes bevestig gravitasiegolweSkermskoot uit die video Amerikaanse navorsers het Donderdag bekend gemaak dat hulle gravitasiegolwe bespeur het, iets wat Albert Einstein 100 jaar gelede vir die eerste keer beskryf het as “rimpels in die struktuur van ruimte-tyd”. Wetenskaplikes van Caltech en die Massachusetts Instituut van Tegnologie (MIT) het die aankondiging uit Washington en op ander plekke wêreldwyd gemaak. Daar was dadelik sprake dat die groep weens dié ontdekking moontlik die Nobelprys in Fisika kan ontvang. Die sein, wat deur LIGO, ŉ sterrewag met twee persele in die VSA, opgetel is, was baie duidelik en daar bestaan geen twyfel dat dit ŉ direkte bewys van die golwe is nie, het Bruce Allen, waarnemende direkteur van Duitsland se Max Planck- Instituut vir Gravitasie Fisika, gesê. Hy het gesê twee wetenskaplikes van sy groep in Hanover, Duitsland, het eerste die effek waargeneem. Dié aankondiging kan Albert Einstein se laaste teorie, wat nog nie bewys is nie, bevestig. Lees meer: BBC